Ou vriende, nuwe gesigte en banting boerekos!
Erica Wessels is bekend vir haar rolle in films soos Alles wat mal is, Trouvoete, Treurgrond en speel ook tans in die film – Van der Merwe. Erica het drama by Maties studeer en ook opleiding in New York ontvang.
Sy het ook onlangs verloof geraak en ons ontmoet haar verloofde, Willem Boshoff. Ons leer ken die paartjie op 'n bootrit in die Waterfront.
As jy ‘n getroue banter is, maar ook ‘n voorliefde vir lekker boerekos het, het Madele Burger raad oor hoe om die beste van beide te kan geniet. Madele Burger bly op ‘n plaas tussen Swellendam en Bredasdorp. Sy het ‘n resepteboek Banting Boerekos saamgestel, met van haar gunsteling resepte en sy maak vir ons 'n brokkoli-sop en heerlike mokkaroom-nagereg.
Van der Merwe is ‘n nuwe Afrikaanse film oor dié Van der Merwe wie se dogter van Engeland af terugkeer met ‘n Britse verloofde. Maar Van der Merwe wil niks weet van hierdie buitelander nie! Ons het op die filmstel naby Melkbosstrand gaan inloer. Erica Wessels speel ook in die film, saam met Rob van Vuuren en Ian Roberts.
Ian Roberts vermaak kykers al sedert die tagtigs met ondermeer sy karakter – Sloet Steenkamp in die Arende TV-reeks wat kykers bankvas voor die kassie laat sit het. Van tv-reekse tot films soos Bakgat en Musiek vir die Agtergrond, Ian het diep voetspore in die bedryf gelaat. Behalwe vir Ian Roberts se akteursloopbaan, skryf hy verhoogstukke en slaan boonop ook die kitaar in die Radio Kalahari Orkes. Ons ontmoet ook sy dogter, Cara. Cara was te sien in die internasionale kunsrolprent Fynbos en het ondermeer ook in die verhoogstuk, The Gaurds gespeel, wat haar pa geskryf het.
Tel: 021 418 3234